Jagħlqu mill-ġdid il-bars, clubs u discos mill-Erbgħa li ġej
Imtella' Awwissu 17, 2020 - Aġġornata 17 Ta' Awwissu, 2020 6:07pm Min-nhar l-Erbgħa clubs u discos, bars u każini se jgħalqu iżda jistgħu jiftħu biss dawk il-bars li joffru l-ikel. Persuni li jmorru f'dawn il-bars iridu jidħlu bil-maskra u jneħħuha ladarba jpoġġu bilqiegħda. Xorb waħdu ma jistax jiġi ordnat, wieħed irid jordna l-ikel miegħu u jibqa' bilqiegħda. Dan ħabbru d-Deputat Prim Ministru Chris Fearne f'konferenza tal-aħbarijiet illum fejn qal li mill-Erbgħa li ġej, se jieqfu wkoll il-boat parties. Trasport bil-baħar se jibqa' jsir bl-użu tal-maskri u ż-żamma tad-distanza soċjali. Qal ukoll li ġemgħat ta' persuni t'aktar minn 15-il ruħ f'post pubbliku mhux permess. Din il-miżura mhux se tapplika għall-knejjes, postijiet sagri u funerali, fid-dawl li dawn huma diġà regolati bi protokol ta' distanza soċjali stretta. Jiżdiedu mal-miżuri li diġà hemm fis-seħħ, mal-lista l-ħamra u l-ħadra ta' vjaġġar, lista oranġjo. Il-lista l-oranġjo se tkun riveduta kontinwament bil-lista kollha ta' pajjiżi mistennija titħabbar illejla. Din se tidħol fis-seħħ min-nhar il-Ġimgħa wara nofsillejl. Fl-ajruport ta' Malta se jibda jsir ukoll random testing, filwaqt li r-restrizzjonijiet l-oħra fuq is-safar se jibqgħu japplikaw. Min jivvjaġġa lejn Malta, mill-pajjiżi fuq il-lista l-ħamra u l-oranġjo jrid jipproduċi ċertifikat negattiv ta' swab test mhux aktar antik minn 72 siegħa. F'każ li dan iċ-ċertifikat ma jiġix ippreżentat, il-persuna tista' tinżamm taħt kwarantina obbligatorja ta' 14-il jum jew ikunu sottomessi għall-ittestjar f'Malta. Tiġijiet, mit-28 t'Awwissu, jistgħu jsiru biss jekk il-mistednin ikunu bilqegħda f'ambjent bħallikieku ta' ristorant. Id-Deputat Prim Ministru qal ukoll li qed isiru diskussjonijiet mal-Ministeru tal-Edukazzjoni dwar l-eżamijiet kif għandhom isiru. Sewwieqa li jwasslu lil persuni li mhux membri tal-familja tagħhom stess iridu jilbsu maskra. L-użu tal-maskra huwa obbligatorju f'postijiet pubbliċi magħluqa bl-infurzar tal-miżuri se jsir mill-uffiċjali tas-Saħħa Pubblika, il-Pulizija, Transport Malta, l-Awtorità Maltija għat-Turizmu (MTA) u l-uffiċjali tal-LESA. Il-Professur Charmaine Gauci qalet li l-miżuri ġodda ma ddaħħlux fuq ristoranti jew ħwienet tax-xagħar u s-sbuħija għax is-sitwazzjoni baqgħet taħt kontroll, iżda ddaħħlu miżuri minn fejn kien hemm problema ta' tixrid tal-virus. "Aħna l-ikbar clusters li kellna kienu fejn kien hemm clubs, nies jitħalltu ma' xulxin, konsum tal-alkoħol, fejn perusna ikun qed jikkonsma iktar alkoħol u għalih diffiċli li jsegwi l-miżuri li rrakomandajna." Prof Gauci qalet li saru 'l fuq minn 21,600 spezzjoni fi stabbilimenti u nħarġu 36 multa; saru 'l fuq minn għaxart elef spezzjoni ta' mitigazzjoni fejn inħarġu disa' multi. Dwar użu obbligatorju tal-maskri saru kważi 1,500 spezzjoni u nħarġu 118 ċitazzjoni. Qalet ukoll li mill-bidu tal-pandemija kien hemm kważi ħamsin elf spezzjoni fuq persuni fi kwarantina, li minnhom inħarġu 177 ċitazzjoni fuq nies li kienu f'kuntatt ma' persuni bil-virus u 16-il ċitazzjoni lil persuni li kienu huma stess pożittivi.